钦定古今图书集成/明伦汇编/氏族典/第042卷 > 《廖用贤尚友录》 > 祁瞒
## 钦定古今图书集成/明伦汇编/氏族典/第042卷 > 《廖用贤尚友录》 > 祁瞒

按《左传僖公二十八年》，“城濮之战，晋中军风于泽，亡
大斾之左旃，祁瞒奸命，司马杀之，以徇于诸侯。”

===祁奚===按《春秋臣传》：奚，晋祁邑大夫也。悼公即位，知奚之果
而不淫也，使为中军尉。襄公三年，奚请老，晋侯问嗣
焉，称：解狐其仇也，将立之而卒。又问焉，曰：“午也可。”于
是羊舌职死矣。晋侯曰：“孰可以代之？”对曰：“赤也可。”于
是使祁午为中军尉，羊舌赤佐之。君子谓祁奚于是
能举善矣。称其仇不为谄，立其子不为比，举其偏不
“为党。《商书》曰：‘无偏无党，王道荡荡’。其祁奚之谓矣。解
狐得举，祁午得位，伯华得官，建一官而三物成，能举
善也。夫惟善，故能举其类。《诗》曰：‘惟其有之，是以似之’。
祁奚有焉。”十六年，平公即位，以奚为公族大夫。二十
一年，范宣子逐栾盈，杀羊舌虎，囚叔向。人谓叔向曰：
“子离于罪，其为不知乎？”叔向曰：“《诗》曰：‘优哉游哉，聊以
卒岁’。知也。”乐王鲋，见叔向，曰：“吾为子请。”叔向勿应，出
不拜。其人皆咎叔向。叔向曰：“必祁大夫。”室老闻之，曰：
“‘乐王鲋言于君，无不行，求赦吾子’。吾子不许，祁大夫
所不能也，而曰‘必由之，何也’？”叔向曰：“乐王鲋从君者
也，何能行？祁大夫外举不弃仇，内举不失亲，其独遗
我乎？《诗》曰：‘有觉德行，四国顺之’。夫子觉者也。”晋侯问
叔向之罪于乐王鲋，对曰：“不弃其亲，其有焉？”于是祁
奚老矣，闻之，乘驿而见宣子曰：“《诗》曰：‘惠我无疆，子孙
保之’。《书》曰：‘圣有谟勋，明征定保’。夫谋而鲜过，惠训不
倦者，叔向有焉。社稷之固也，犹将十世宥之，以劝能
者。今壹不免其身，以弃社稷，不亦惑乎？若之何其以
虎也？弃社稷，子为善，谁敢不勉？多杀何为？”宣子说，与
之乘，以言诸公而免之。不见叔向而归，叔向亦不告，
免焉而朝。子午嗣。